המצביעים הערבים נעים בכמויות אדירות לקלפי

"המצביעים הערבים נעים בכמויות אדירות לקלפי" (מוחלפת לעיתים בטעות ב"הערבים נוהרים לקלפיות") הייתה התבטאות של ראש ממשלת ישראל, בנימין נתניהו, ביום הבחירות לכנסת העשרים, 17 במרץ 2015. ההצהרה שכללה את ההתבטאות נמסרה בסרטון וידאו שפרסם נתניהו, במטרה לגייס מצביעים נוספים למפלגתו, הליכוד, באמצעות קמפיין געוואלד. ההתבטאות גררה ביקורת רחבת היקף נגד נתניהו, בישראל ומחוצה לה. אמירתו של נתניהו העלתה לדיון ציבורי את השיח סביב הגדרת מדינת ישראל כמדינה יהודית ודמוקרטית, זהותם הלאומית של ערביי ישראל ואופן ההתייחסות לזכות הבחירה לכנסת שלהם. במהלך מערכת הבחירות, אמר בנימין נתניהו כי מושקעים משאבים כספיים ניכרים הן בישראל הן מחוצה לה לשם הגדלת אחוזי ההצבעה בקרב ישראלים מצביעי שמאל, ובפרט בקרב ערביי ישראל, על מנת להביא לניצחונו של מחנה השמאל בבחירות, בתמיכת המפלגות הערביות. בריאיון ל"ישראל היום" אמר נתניהו: ”יש קואליציה המונעת מגורמים סמויים וגלויים, שמטרתה להפיל את הליכוד מהשלטון ולשים במקומו ממשלת שמאל... אני מדבר על כוחות גדולים מאוד... עשרות מיליוני שקלים מחו"ל, כדי לעשות שני דברים: להביא להתייצבות בקלפי של מצביעי שמאל בהיקפים גדולים הרבה יותר, ולהביא להתייצבות מאסיבית של ערביי ישראל בקלפי. מדובר בעמותות שממומנות היטב שיכולות להביא לכך שמספר המנדטים הערביים יגיע לכדי 16 מנדטים וכך יכריע את הבחירות.” ב־15 במרץ 2015, יומיים לפני הבחירות, נערכה בכיכר רבין עצרת המונים של ארגוני ימין. בנאומו בעצרת חזר נתניהו על מסרים אלו: ”בבחירות האלו מתרחש משהו שתחילה הוסתר, ועכשיו אני בטוח שכעת כולכם מודעים לו. הון עתק מוזרם מחוץ לארץ לעמותות השמאל ולעמותת V15, במטרה אחת: להחליף את שלטון הליכוד בראשותי בממשלת השמאל של ציפי ובוז'י ובתמיכת המפלגה הערבית המאוחדת.” לאורך מערכת הבחירות התפרסמו סקרים שהצביעו על כך כי "המחנה הציוני" (בראשות יצחק הרצוג וציפי לבני) מוביל במספר מנדטים על "הליכוד", לצד סקרים אחרים שהצביעו על מגמה הפוכה, שבה "הליכוד" מוביל. הסקרים האחרונים, שפורסמו ארבעה ימים לפני הבחירות, הראו יתרון של ארבעה מנדטים ל"מחנה הציוני". משעות הצוהריים של היממה הקודמת לבחירות, החלו להגיע לישראל כ־5,000 סטודנטים ערבים שלמדו באוניברסיטאות בירדן ובג'נין, כדי להצביע. היוזמה להסעה מאורגנת החלה מצד הסטודנטים; מימנה אותה הרשימה המשותפת, שדאגה להסעתם באוטובוסים מהאוניברסיטאות למקום מגוריהם ובחזרה. אתרי חדשות אחדים דיווחו בבוקר יום הבחירות על אחוזי ההצבעה גבוהים במגזר הערבי. "הרשימה המשותפת" דיווחה על 10% הצבעה עד השעה 10 בבוקר, לעומת 3% בבחירות הקודמות. שיעור ההצבעה הסופי ביישובים הערביים בבחירות עמד על 63.7%, עלייה של כ־7% מהבחירות לכנסת התשע עשרה ב־2013 (56%). בבוקר יום הבחירות, 17 במרץ 2015, הגיע חזקי ברוך מערוץ 7 לבית ראש הממשלה וראיין את נתניהו. לפני הריאיון קיבל ברוך מסרון מאחיו עוזי, שלפיו אחוז ההצבעה במגזר הערבי גדול פי שלושה מהבחירות הקודמות. נתניהו זיהה את הפוטנציאל, ובריאיון אמר שהערבים נוהרים לקלפיות, והשמאל הישראלי מממן אוטובוסים והסעות לקלפיות. כשסיים את הריאיון פרסם נתניהו בדף הפייסבוק שלו סטטוס שבו נכתב: "שלטון הימין בסכנה. המצביעים הערבים נעים בכמויות אל הקלפי. עמותות השמאל מביאות אותם באוטובוסים. לנו אין V-15, יש לנו 'צו 8', יש לנו רק אתכם. צאו אל הקלפי, תביאו את החברים ובני המשפחה, הצביעו מחל כדי לסגור את הפער בינינו לבין מפלגת 'העבודה'. בעזרתכם ובעזרת השם נקים ממשלה לאומית שתשמור על מדינת ישראל" הסטטוס לווה בסרטון וידאו באורך 28 שניות, שבו התייצב נתניהו מול המצלמה כשמאחוריו מפת המזרח התיכון ודגל ישראל, ואמר את הדברים בעל פה, בתוספת הדגשה קלה: "המצביעים הערבים נעים (באים) בכמויות אדירות לקלפי". דברי נתניהו הועברו גם במסרונים לטלפונים הניידים של בוחרים רבים והופצו ברשתות החברתיות. את הסרטון צילם טופז לוק, ראש מטה הניו מדיה של הליכוד. על פי ממצאי חקירת המשטרה בתיק 4000, כפי שפורסמו בכתב החשדות בפברואר 2019, נתניהו הנחה את ניר חפץ להעביר לשאול אלוביץ' ולמנכ"ל האתר וואלה אילן ישועה את הסרטון, שהוצג ככותרת ראשית באתר וואלה שעות רבות ביום הבחירות. במשפט העיד ניר חפץ כי בצילום הסרטון עסקו הוא עצמו, נתניהו ולוק, וכי צולמו שלוש גרסאות. נכנסים לחדר העבודה, הוא, אני וראש מטה הניו מדיה של הליכוד, טופז לוק. הוא מצלם באייפון שלושה טייקים של הסרטון, ואני עומד עם שתי ידיים על הדלת. רגע דרמטי בעיניו, שאיש לא ייכנס. נתניהו בוחר בין הטייקים את הסרטון שנראה לו הכי טוב, ואנחנו רוכשים דרך חברות הסלולר שהסמסים יגיעו תוך 20 דקות משיגור הסרטון. פילבר מדווח לנו ש־700 אלף מכשירים ניידים קיבלו את זה באזורים שסומנו על ידינו עד לרמה של שכונה שבה יש שיעור גבוה של מצביעי ליכוד. כולם מקבלים את זה. — עדות ניר חפץ, משפט תיק 4000, נובמבר 2021 מייד עם פרסום הסרטון זכתה ההתבטאות "המצביעים הערבים נעים בכמויות אדירות לקלפי" לתשומת לב תקשורתית רבה, בישראל ובעולם. בין אמצעי התקשורת הזרים שהבליטו את ההתבטאות: "הגרדיאן", "וושינגטון פוסט", המגזין "Politico", ערוץ הטלוויזיה האמריקאי "MSNBC", אתר האינטרנט "Salon" ורשת השידור "אל-ג'זירה", שמשדרת בארצות הברית. במאמר מערכת בעיתון "הניו יורק טיימס" נכתב כי נתניהו התייחס בהתבטאותו לערביי ישראל כאויבים, ושמדובר בדמגוגיה אשר מחריפה את הזעם השורר בין יהודים לערבים בישראל. שלי יחימוביץ' מ"המחנה הציוני" ואחמד טיבי מ"הרשימה המשותפת" טענו כי הדברים שאמר נתניהו גזעניים, ומהווים פגיעה וערעור על זכות ההצבעה הדמוקרטית של ערביי ישראל. טיבי אף כתב טור באתר "ynet" שבו דרש מנתניהו להתנצל. נתניהו הגיב לביקורת זו כלפיו עוד ביום הבחירות, ובסטטוס נוסף שפורסם בדף הפייסבוק שלו כתב שאין פסול בהצבעת האזרחים הערבים בפני עצמה, אלא בכך ”שכסף ענק מחו"ל של עמותות שמאל וממשלות זרות מביא אותם בהמוניהם לקלפי בצורה מאורגנת – ובכך מעוות את הרצון האמיתי של כלל הבוחרים, אזרחי ישראל, לטובת השמאל”. יממה לאחר הבחירות וההתבטאות של נתניהו, יצאה תגובה רשמית מפי דובר הבית הלבן, ג'וש ארנסט, שאמר כי "הממשל האמריקאי מודאג מאוד מהשימוש ברטוריקה פלגנית המדירה את ערביי ישראל". בריאיון מצולם לאתר החדשות "הפינגטון פוסט" הרחיב על כך נשיא ארצות הברית, ברק אובמה: הבהרנו שרטוריקה זו סותרת את המסורת הישראלית. אף על פי שישראל הוקמה על בסיס היותה המולדת ההיסטורית של העם היהודי והצורך למדינה יהודית, הדמוקרטיה הישראלית התבססה על כך שכל אזרחי המדינה זוכים ליחס שווה והוגן... אם זה ילך לאיבוד, או אז אני חושב שזה לא רק ייתן תחמושת לאנשים שלא מאמינים בצורך בקיומה של מדינה יהודית, אלא גם יתחיל לשחוק את הדמוקרטיה בישראל. ב־25 במרץ נדרש נשיא המדינה, ראובן ריבלין, להתבטאות של נתניהו בעקיפין בטקס קבלת תוצאות הבחירות הרשמיות, כשאמר ש”שיעור הצבעה גבוה הוא ברכה לדמוקרטיה – אוי לנו אם נראה במילוי החובה הדמוקרטית של ההצבעה קללה. מי שמפחד מפתקים בקלפי, סופו שיקבל אבנים שנזרקות ברחובות”. אברהם פוקסמן, המנכ"ל העולמי של ארגון "הליגה נגד השמצה", שלח מכתב פומבי לנתניהו שבו הציע לו להתנצל לפני ערביי ישראל, משום שהתבטאותו מנוגדת למאמצים שהשקיעה הממשלה בראשותו כדי לשלב את הערבים בחברה הישראלית. ב־21 במאי פורסם ריאיון של הנשיא ברק אובמה עם העיתונאי ג'פרי גולדברג בכתב העת "אטלנטיק". אובמה אמר כי להתבטאותו של נתניהו במהלך מערכת הבחירות נגד אזרחי ישראל הערבים עלולות להיות השלכות על מדיניותה של ארצות הברית כלפי ישראל, וחזר וציין כי הדברים סותרים את הנוסח של מגילת העצמאות של ישראל, שקובעת שוויון לכל האזרחים ללא הבדל גזע ודת. בחלק מאמצעי התקשורת והארגונים החברתיים נטען כי בהתבטאותו השתמש נתניהו בתעמולת בחירות המתבססת על הסתה, פחד ושנאת מיעוטים כדי לגרוף קולות. העיתונאי אורי משגב טען כי ”עמותות השמאל לא הסיעו בצורה מאורגנת מצביעים ערבים לקלפי”, ושנתניהו ”שיקר ביודעין”. ציפי לבני שייכה את ההתבטאות של נתניהו לחלק מניסיונותיו להפחיד את הבוחרים מפני התחזוקתם של הערבים והשמאל בימים האחרונים של מערכת הבחירות, וטענה כי התמיכה בימין לא הייתה אידאולוגית, אלא כזו המונעת מתחושת השתייכות שבנויה על פחד. בריאיון לאילנה דיין בגלי צה"ל טען גם יצחק הרצוג שנתניהו השתמש בקו הפחדה זה בקמפיין שלו: ”נתניהו בימים האחרונים בקמפיין שמבוסס על הרבה מאוד שקרים, הפחדה, עוינות וכיוצא בזה הצליח פשוט לפרק את בנט, אלי ישי, לקחת מדרעי ולקחת מליברמן... נתניהו הצליח במסע הפחדה שקרי של ימים אחרונים, לבוא ולהגיד שאנחנו מקימים ממשלת שמאל קיצוני בתמיכת הערבים וזה הצליח לו”. ב־16 במאי הוסיף הרצוג: ”אני לא מוכן לקנות ניצחון בשקר... אני לא מוכן להסית כנגד אזרחי ישראל... אני אף פעם לא אכנה את אזרחי ישראל בשקרים כדי לנצח”. ג'ון סטיוארט, מנחה ה"הדיילי שואו" באותה עת, אמר בתוכנית שבהתבטאותו עורר נתניהו פחדים גזעניים מהצבעה גדולה של מיעוטים לצורך עשיית רווח פוליטי לטווח קצר, כפי שנהוג בארצות הברית. פרופ' עוזי אורנן חיווה דעתו על דבריו של נתניהו: ”זה היה מעשה נבלה. נקרא לזה בשם הנכון – הסתה דמגוגית שנועדה להמונים הנבערים. סימן ההיכר של דמגוגים הוא שהם אומרים דברי שקר, הרי לא היו אוטובוסים והערבים לא נהרו. נתניהו כיוון את דבריו לאותו קהל נבער שלא יודע אם זה נכון או לא נכון, וברגע ששמע זאת מפיו חשב שזאת אמת ונהר לקלפיות”. מבקריו של נתניהו שבו ונדרשו לדבריו גם באירועים מאוחרים יותר. בעצרת מחאה שהתקיימה בתל אביב ב־1 באוגוסט 2015, בעקבות הפיגוע בדומא, אמרה יו"ר מרצ, זהבה גלאון: ”יש לנו ראש ממשלה שעשה קריירה שלמה על הסתה נגד ערבים ושמאלנים, מהמרפסת בכיכר ציון, דרך 'השמאלנים שכחו מה זה להיות יהודים', סרטוני הבחירות המשווים מצביעי השמאל לחמאס, ועד 'הערבים נוהרים לקלפיות'. מי שאומר ביום הבחירות 'הערבים נוהרים לקלפיות' ... – הוא זה שממלא בבנזין את בקבוק התבערה, שנזרק לבית פלסטיני ושורף תינוק בן שנה וחצי בשנתו.” בעצרת שנערכה באותו ערב בגן מאיר, במחאה על הדקירה במצעד הגאווה בירושלים, אמרה ח"כ ציפי לבני: ”אלה שמזהירים מערבים שנוהרים לקלפיות ואלה ששותקים לנוכח דברי השרים וחבריהם הפוליטיים – צריכים לקחת אחריות ולא רק לגנות בדיעבד”. בדיון פגרה שנערך בכנסת ב־4 באוגוסט 2015, בעקבות הרצח במצעד הגאווה והפיגוע בדומא, אמר ח"כ אחמד טיבי: ”מי שאומר שהערבים נוהרים לקלפיות יודע שהוא משייך את הערבים והפלסטינים לזן נחות יותר. וזן נחות יותר הוא לא בן אדם ואם הוא לא בן אדם הוא ראוי לשריפה”. אביגדור ליברמן, יו"ר "ישראל ביתנו", השתמש בהתבטאות של נתניהו לצורך תעמולה משלו, כשהעלה ביום הבחירות סטטוס בפייסבוק: ”גם נתניהו יודע שאם הערבים נעים בכמויות אל הקלפי – רק ליברמן חזק יעצור אותם!”. חלק מחברי המפלגה הרפובליקנית, ובהם ג'ון מקיין, הגיבו לביקורת של הנשיא ברק אובמה באומרם שמדובר בהכרזה במסגרת קמפיין בחירות ותו לא. טיעונים אשר הצדיקו את האמירה התמקדו באופייה של "הרשימה המשותפת", ובזכותו של נתניהו להזהיר את בוחריו מפני תמיכה רחבה אפשרית ברשימה זו ומפני התערבות של גורמים חיצוניים בבחירות. על פי העיתונאי בועז ביסמוט, מאחורי האמירה של נתניהו עמד שיקול פוליטי לגיטימי, כיוון שרוב חברי "הרשימה המשותפת" המייצגים את המצביעים הערבים אינם ציוניים. עם זאת הוא טען שנתניהו היה יכול להתנסח בצורה רגישה יותר, ותמך בהתנצלותו. לפי הפובליציסט דרור אידר, ההתבטאות לא הייתה גזענית, משום ש"הרשימה המשותפת" היוותה איום על סיכויי הימין לנצח בבחירות; נתניהו התייחס אל מצביעיה כיריבים פוליטיים, כשהם יוצאים להצביע כדי לממש את זכותם להחליף את השלטון. הקומיקאי ומנחה הטלוויזיה האמריקאי ביל מאהר אמר כי אין להשוות בין דבריו של נתניהו לאמירה תאורטית של פוליטיקאי אמריקאי שבה הוא יזהיר מפני הצבעה מסיבית של שחורים, משום שארצות הברית אינה מוקפת במדינות שחורות העוינות לה. בהקשר זה הוא הזכיר את היחס של ארצות הברית כלפי אזרחיה היפנים לאחר המתקפה על פרל הארבור. במאי 2015, לקראת פגישתו של נתניהו עם ראש הרשימה המשותפת, איימן עודה, פרסם ח"כ אביגדור ליברמן הודעה: ”ראש הממשלה בנימין נתניהו, שביום הבחירות הזהיר מפני ה'ערבים הנוהרים לקלפיות' – ובצדק הזהיר, מפני שאכן הייתה התערבות של גורמים עוינים לישראל ובראשם הרשות הפלסטינית שעודדה בכלי התקשורת הרשמיים שלה את ערביי ישראל ללכת ולהצביע לרשימה המשותפת, אותו נתניהו מזמין עכשיו לפגישה את אותו עודה שמפניו הזהיר”. ב־10 בדצמבר 2016, באירוע במבשרת ציון, אמר יושב ראש הקואליציה, חבר הכנסת דוד ביטן, שאמירתו של נתניהו הייתה במקום, כי היא נועדה להעלות את אחוז ההצבעה במגזר היהודי, שבאותה שעה היה נמוך לעומת הבחירות הקודמות. לנוכח תוצאות האמת, העלייה החדה במנדטים שקיבלה "הליכוד" בהשוואה לסקרים שפורסמו הוסברה בקמפיין מוצלח שניהלה המפלגה בימים האחרונים לבחירות, שסייע לה לקבל קולות מבוחרים ממפלגות הימין (בעיקר מ"הבית היהודי"), ברקע חשש לניצחון מחנה השמאל בהובלת המחנה הציוני. על פי חוקר הדתות תומר פרסיקו, אמירתו של נתניהו בצוהרי יום הבחירות הייתה שיאו של קמפיין זה. לדברי פרסיקו, באמירתו הדגיש נתניהו את הסכנה לזהות היהודית של המדינה אם לא תהיה הצבעה גדולה לליכוד. העיתונאי בן כספית כתב שנתניהו אמר ש"נחילי ערבים" בדרכם לקלפיות, ושדבריו הבהילו את הליכודניקים. כלשונו, ”הליכודניקים זונחים את ביבי כשהוא מוביל. כשהוא מפגר, ועם כל הערבים מסביב, הם חוזרים לליכוד”. לפי העיתונאי ירון לונדון, להתבטאות נתניהו לא הייתה השפעה ממשית על תוצאות הבחירות: ”מי שחושב שהבחירות הוכרעו בזכותו של תכסיס דמגוגי שאולתר ברגע האחרון, אינו מבין את נפש העם שבתוכו חי”. דעה דומה הציג ב־13 במאי דוד לביא, אשר רואה בהשפעות השסע העדתי בישראל את הגורם המרכזי לניצחון הליכוד בבחירות, ”יותר מכל 'הפחדה' של נתניהו”. לדברי שלי יחימוביץ', לנאום הקומץ הייתה השפעה רבה יותר בעיצוב תוצאות הבחירות; התבטאות נתניהו נתנה ”פיניש מכוער לעניין אבל זו לא הסיבה. בסוף הייתה כאן 'התקפדות זהותית' מול 'התקפדות זהותית'”. על פי הסוציולוג פרופ' גד יאיר, יש שנאה ופחד מפני ערבים בחברה הישראלית. הבעייתיות שבאמירת נתניהו מובנת רק באופן אינטלקטואלי; מבחינה פרקטית גם אחרים עושים בקלות את מה שעשה נתניהו (למשל בסיסמת הבחירות 'תבחרו ביבי־בנט – תיתקעו עם הפלסטינים' של "המחנה הציוני"). בכתבה של עמית סגל בינואר 2016 נטען כי אנשי תקשורת ייחסו השפעה אלקטורלית רבה לסרטון מפני שהוא קיבל חשיפה תקשורתית, אך בפועל חמישה מיליון מסרונים ומיליון שיחות מוקלטות ששלח הליכוד לטלפונים הניידים של הבוחרים ביום הבחירות, והתריעו מפני עליית כוחם של הערבים, השפיעו יותר. ב־23 במרץ 2015, שישה ימים לאחר הבחירות, קיים נתניהו פגישה במעון ראש הממשלה בירושלים עם אזרחים ערבים, דרוזים, בדואים וצ'רקסים. בפגישה השתתפו בין השאר ראשי המועצות בית ג'ן, פוריידיס, טובא-זנגרייה, ירכא ופעילי "הליכוד" מהחברה הערבית. נתניהו אמר: ”אני יודע שהדברים שאמרתי לפני ימים אחדים פגעו בערביי ישראל. לא הייתה לי שום כוונה שכך יהיה. אני מצטער על כך”. נתניהו, שנענה במחיאות כפיים להבעת הצער, הוסיף שמעשיו כראש ממשלה, ובכללם "ההשקעות האדירות" במגזרי המיעוטים, מוכיחים שלא התכוון לכך, וחזר על עמדתו שאסור ששום גורם מחוץ לישראל יתערב בתהליכי הדמוקרטיה שלה. הפגישה סוקרה בהרחבה בתקשורת. בסוף הפגישה פצחו הנציגים הערבים בקריאות "ביבי", "ביבי", וניגשו לחבק את נתניהו. הפגישה, שהייתה סגורה לתקשורת, תועדה והופצה לציבור בווידאו בידי "הליכוד". על פי נחום ברנע וברק רביד, הבעת הצער של נתניהו לא כוונה לערבים, אלא לקהילה הבין־לאומית ולממשל האמריקאי בפרט. הוועד הארצי של ראשי הרשויות הערביות דחה את הבעת הצער של נתניהו משום שלדבריו, המשתתפים בפגישה "לא מייצגים את ערביי ישראל ומוסדותיהם הייצוגיים, לרבות הוועד הארצי של ראשי הרשויות הערביות". "הרשימה המשותפת" טענה כי משתתפי המפגש היו נציגי הליכוד ולכן לא ייצגו את המגזר הערבי, וכי זו מחווה ריקה מתוכן כל עוד הדבר לא בא לידי ביטוי במעשים ממשיים במדיניותו של נתניהו. ב־21 במאי 2015 נפגש נתניהו עם איימן עודה, יו"ר הרשימה המשותפת. השניים דנו בקידום החברתי והכלכלי של האזרחים הערבים בישראל. בתום הפגישה אמר עודה שהגיע אליה "עם אחריות גדולה, כמי שמייצג את המיעוט הגדול במדינה, מיעוט שכחלק מטקטיקת בחירות בזויה, ראש הממשלה בחר להסית כנגדו וכנגד עצם אזרחותו". ב־28 במאי, בשיחה עם תא הכתבים המדיניים, חזר נתניהו והביע צער על האמירה, כשציין ש"אלה דברים שלא היו צריכים להיאמר". נתניהו הסביר: "מה שהיה צריך להיאמר זה שמצביעי מפלגה מסוימת יוצאים לקלפיות, והם אכן באו והגיעו להישג. חשבתי שזו אמירה פוגענית כפי שנאמרה ומיהרתי להתנצל". נתניהו הוסיף שבשש שנותיו כראש ממשלה הושקעו תקציבים רבים במגזר הערבי, ושהוא מעוניין שהמגזר הערבי "ישתלב בהצלחה שקוראים לה מדינת ישראל". בביקורה של שרה נתניהו בבית ספר ערבי בלוד ביוני, נדרשה אף היא להתבטאותו של בעלה ביום הבחירות ואמרה: "הייתה איזושהי אי־הבנה, אני לא אכנס לזה". ב־10 בנובמבר 2015, באירוע של מכון המחקר הליברלי "Center for American Progress" בוושינגטון, שוב נשאל נתניהו על דבריו, והשיב שלהערכתו הצביעו לו ערבים רבים בהרבה משהצביעו למפלגת העבודה. לדבריו, הוא לא התייחס לעצם ההליכה להצביע אלא לרשימה מסוימת שלה התנגד, אך האמירה לא הייתה צריכה להיאמר כפי שנאמרה. ביולי 2016 פרסם נתניהו סרטון ובו אמר: "לפני שנבחרתי, אמרתי שהמצביעים הערבים באים לקלפיות בהמוניהם. אף על פי שהתכוונתי למפלגה פוליטית ספציפית, אנשים רבים נפגעו, וניתן להבין זאת. אני התנצלתי על האופן שבו הובנו דבריי. אלא שהיום אני מבקש ללכת צעד אחד קדימה. היום, אני מבקש מכם אזרחי ישראל לקחת חלק בחברה הישראלית – בהמוניכם. עבדו בהמוניכם, למדו בהמוניכם, שגשגו בהמוניכם". בינואר 2021, בביקורו בעיר נצרת לקראת הבחירות לכנסת העשרים וארבע, שב נתניהו ואמר שכוונתו בדברים הייתה להתריע מפני הצבעה ל"רשימה המשותפת" ולא להזהיר מעצם ההצבעה של אזרחי ישראל הערבים. הוא הוסיף שהתנצל בעבר אם דבריו לא הובנו כהלכה והוא עושה זאת גם כעת. מאוחר יותר כתב נתניהו באוטוביוגרפיה שלו "ביבי: סיפור חיי" שהמשפט המדויק שהיה צריך להגיד היה, "המצביעים של המפלגות הערביות האנטי־ציוניות נוהרים בהמוניהם אל הקלפי, ואם לא תגיעו להצביע – נפסיד בבחירות". עוד כתב שדבריו הוצגו באופן מעוות כאילו טען שאין לערבים זכות דמוקרטית להצביע. בהתייחסות לבחירות הכלליות בבריטניה, שנערכו כחודש וחצי לאחר הבחירות בישראל, נעשתה בתקשורת הישראלית השוואה בין אמירת נתניהו לבין מסרים שהושמעו על ידי נציגי המפלגה השמרנית וראש ממשלת בריטניה דייוויד קמרון, שהזהירו מפני התחזקות והצבעה גדולה למפלגה הלאומית הסקוטית, המייצגת את הסקוטים. השוואה נוספת נעשתה ביחס לבחירות שהתקיימו ב-2 ביוני לראשות עיריית ערד, שבהן השתמש מועמד "יש עתיד", ניסן בן־חמו, ברטוריקה דומה, כששלח ביום הבחירות הודעת טקסט בשפה הרוסית לבוחרים בה כתב כי "המוני חסידי גור בקלפיות, הם ינצחו אם לא תצביעו בעד ניסן בן חמו". אמירה דומה נאמרה מפי חבר הכנסת (אז מטעם הבית היהודי) בצלאל סמוטריץ' ב־15 ביוני 2015, ערב הבחירות ללשכת עורכי הדין, בסרטון שפרסם והוצג באתר ערוץ 7, שבו אמר: "הערבים יבואו באוטובוסים בהמוניהם! אנחנו חייבים להיות שם גם אנחנו בהמונינו, להצביע הצבעה ערכית, לאומית, ציונית". ביום הבחירות לכנסת ה־24, אמר אביגדור ליברמן, יו"ר ישראל ביתנו, כי "החרדים נוהרים לקלפיות". ב־2019 השתמשו מפיצי חברת הבירה היינקן בישראל בפרפרזה על דברי נתניהו, בניסיונם לקדם את יחסי הציבור של ביקור הכדורגלנים אנדראה פירלו ואלסנדרו דל פיירו, כשפרסמו סרטון שבו קורא דל פיירו לתומכיו להתגייס מול אוהדיו של פירלו הנוהרים באוטובוסים לקלפיות. לקראת הבחירות לכנסת העשרים ואחת באותה שנה השתמשה רשימת חד"ש-תע"ל בתעמולת הבחירות שלה בסיסמה "נוהרים לקלפיות!". אמירת נתניהו, סרטון באתר יוטיוב בן כספית, "הערבים נוהרים" והניצחון בבחירות: קטעים מהביוגרפיה על נתניהו, באתר ynet, 2 בפברואר 2018 גיא זהר, הערבים נוהרים בכמויות, "מהצד השני עם גיא זהר", כאן 11, 19 באוקטובר 2022 אורנה כהן, בן-גוריון, נתניהו ואזרחי ישראל הערבים, באתר "מולד", 2 באפריל 2015 Was Netanyahu's apology to Israeli Arabs sincere?, באתר CNN,‏ 24 במרץ 2015 (באנגלית) שלמה צזנה, מתי טוכפלד, "בוז'י וציפי - אפס במנהיגות", באתר ישראל היום, 6 במרץ 2015 נתניהו: הקואליציה נגדי משקיעה מיליונים כדי להוסיף מנדטים לערבים ולשמאל, באתר הארץ, 6 במרץ 2015 שלטון הימין בסכנה, באתר פייסבוק, 13 במרץ 2015 אריאל כהנא, נתניהו בעצרת: "לשמאל יש את V15 - לנו את העם", באתר nrg‏, 15 במרץ 2015 סקר ערוץ 2: המחנה הציוני מוביל בשלושה מנדטים, הרשימה הערבית זוכה ל-12 מנדטים, באתר הארץ, 26 בינואר 2015 אריק בנדר, סקר מנדטים של ערוץ הכנסת: המחנה הציוני מוביל במנדט על הליכוד, באתר מעריב השבוע, 17 בפברואר 2015 סקר: המחנה הציוני שוב מוביל על הליכוד, באתר nrg‏, 24 בפברואר 2015 סקר: גם לאחר הנאום - המחנה הציוני מוביל, באתר ynet, 4 במרץ 2015 סקר ערוץ הכנסת: הליכוד מוביל, לפיד מתחזק, באתר nrg‏, 6 בינואר 2015 סקר: הליכוד מוביל עם 27, המחנה הציוני 23, באתר nrg‏, 22 בפברואר 2015 סקר "ידיעות אחרונות": המחנה הציוני 26 מנדטים, הליכוד 22, באתר ynet, 13 במרץ 2015 רביב דרוקר, הסקר האחרון בהחלט: 74% בטוחים שיצביעו, המחנה הציוני מוביל, באתר nana10‏, 13 במרץ 2015 הסקר האחרון לפני הבחירות: פער של 4 מנדטים בין המחנה הציוני לליכוד, באתר ‏מאקו‏, 13 במרץ 2015 יאסר עוקבי, ‏הסעות לסטודנטים מירדן ומסע שכנועים: הרשימה הערבית מתכוננת לבחירות, באתר מעריב אונליין, 16 במרץ 2015 חגי מטר, אלפי סטודנטים מירדן ומג'נין הגיעו להצביע בישראל, באתר "שיחה מקומית", 17 במרץ 2015 עמרי נחמיאס, "11:40 שיעורי הצבעה גבוהים במיוחד במגזר הערבי", באתר וואלה!, 17 במרץ 2015 יוני גרין, אחוזי הצבעה גבוהים במגזר הערבי • איימן עודה: "נתניהו אחוז אימה", באתר "חרדים 10", 17 במרץ 2015 ישי קרוב, חשש בימין - אחוזי הצבעה גבוהים במגזר הערבי, באתר ערוץ 7, 17 במרץ 2015 אסף גבור, זאב קם, לחץ בימין: אחוזי הצבעה גבוהים במגזר הערבי, באתר nrg‏, 17 במרץ 2015 אסף גולן, מומחים: הרשימה המשותפת תגיע ל-15 מנדטים, באתר nrg‏, 17 במרץ 2015 ד"ר ניר אטמור, ד"ר אסף שפירא, השתתפות בבחירות 2019 - מגמות וניתוח ממצאים, באתר המכון הישראלי לדמוקרטיה, 17 באפריל 2019 * בן כספית, נתניהו – הביוגרפיה, ידיעות אחרונות 2021, עמ' 9 המצביעים הערבים נעים בכמויות לקלפי, באתר פייסבוק, 17 במרץ 2015 אריק בנדר, ‏נתניהו בתגובה לאחוזי ההצבעה הגבוהים במגזר הערבי: "שלטון הימין בסכנה", באתר מעריב אונליין, 17 במרץ 2015 שבתי בנדט, עמרי נחמיאס, יאיר אלטמן‏, נתניהו הפיץ סרטון: "הערבים מגיעים בכמויות אדירות אל הקלפי", באתר וואלה, 17 במרץ 2015 ד"ר ברוך לשם, פרופ' חיליק לימור, בעקבות הבחירות לכנסת: 9 הספינים המוצלחים של מערכת הבחירות, באתר האיגוד הישראלי ליחסי ציבור ודוברות, 29 במרץ 2015 לי-אור אברבך, ‏"הערבים הנוהרים": סוף למסרונים לציבור רגע לפני הבחירות, באתר גלובס, 28 ביולי 2015 בן כספית, "הערבים נוהרים" והניצחון בבחירות: קטעים מהביוגרפיה על נתניהו, באתר ynet, 2 בפברואר 2018 גלעד מורג, חיים גולדיטש, חפץ: "וואלה היה מגויס באופן מוחלט לניצחון נתניהו בבחירות", באתר ynet, 24 בנובמבר 2021 אביחי מנדלבליט, כתב חשדות ביחס למר בנימין נתניהו, סעיף 173, ‏28/2/2019 Binyamin Netanyahu: 'Arab voters are heading to the polling stations in droves', באתר הגארדיאן, 17 במרץ 2015 (באנגלית) On Israeli election day, Netanyahu warns of Arabs voting ‘in droves’, באתר וושינגטון פוסט, 17 במרץ 2015 (באנגלית) Netanyahu: 'Arab voters are coming out in droves', באתר Politico‏, 17 במרץ 2015 (באנגלית) Netanyahu warns of left-wing conspiracy to increase Arab vote, באתר MSNBC‏, 17 במרץ 2015 (באנגלית) Endangered Netanyahu warns supporters that Arabs are voting “in droves”, באתר Salon‏, 17 במרץ 2015 (באנגלית) ://america.aljazeera.com/blogs/scrutineer/2015/3/17/what-arab-vote-reveals-about-Israeli-democracy.html ‘Arabs voting in droves’: Elephant in room now part of Israeli election], באתר america.aljazeera‏, 17 במרץ 2015 (באנגלית) An Israeli Election Turns Ugly, באתר ניו יורק טיימס, 17 במרץ 2015 (באנגלית) ניו יורק טיימס: נתניהו בחר בשיח של שנאה, באתר הארץ, 19 במרץ 2015 "ניו-יורק טיימס": נתניהו ניהל קמפיין מכוער מתוך ייאוש ופחד, באתר גלובס, 18 במרץ 2015 "נתניהו בפאניקה, בליכוד מפחדים", באתר ‏מאקו‏, 17 במרץ 2015 אחמד טיבי, נתניהו, תתנצל, באתר ynet, 22 במרץ 2015 הצבעת האזרחים הערבים בפני עצמה, באתר פייסבוק, 17 במרץ 2015 אריק בנדר, ביבי מול טיבי: "הבעיה היא בעמותות השמאל, לא בהצבעה של הערבים", באתר מעריב השבוע, 17 במרץ 2015 A White House warning on anti-Arab rhetoric in Israeli elections, באתר וושינגטון פוסט, 18 במרץ 2015 (באנגלית) עמית סגל, ‏הבית הלבן: מודאגים מדברי נתניהו נגד ערבים, באתר ‏מאקו‏, 18 במרץ 2015 ברק רביד, אובמה: מאמין שנתניהו לא מעוניין בהקמת מדינה פלסטינית, באתר הארץ, 22 במרץ 2015 Obama Details His Disappointment With Netanyahu In First Post-Election Comments, באתר הפינגטון פוסט, 21 במרץ 2015 יהונתן ליס, ריבלין בביקורת על נתניהו: מי שמפחד מפתקים בקלפי, סופו שיקבל אבנים ברחובות, באתר הארץ, 25 במרץ 2015 הנשיא ריבלין: "מי שמפחד מפתקים - יקבל אבנים", באתר ‏מאקו‏, 25 במרץ 2015 אברהם פוקסמן, Letter to Israeli Prime Minister Netanyahu, באתר הליגה נגד השמצה, 23 במרץ 2015 ברק רביד, אובמה: לדברי נתניהו נגד ערביי ישראל עלולות להיות השלכות על מדיניות ארצות הברית, באתר הארץ, 21 במאי 2015 ג'פרי גולדברג, 'Look ... It's My Name on This': Obama Defends the Iran Nuclear Deal, באתר אטלנטיק (באנגלית) Netanyahu Divides as He Conquers in Israeli Election, באתר "טיים מגזין", 18 במרץ 2015 (באנגלית) Yesterday's election, Israel's Future, באתר "ג'יי סטריט", 18 במרץ 2015 (באנגלית) ניר גונטז', הוא לא קוסם, באתר העין השביעית, 21 במרץ 2015 אמיר אורן, נתניהו צריך לעמוד לדין, באתר הארץ, 23 במרץ 2015 שמואל אמיר, בלאומנות ושחץ ננצח בבחירות, באתר הגדה השמאלית, 25 במרץ 2015 אורי משגב, לא מכיר בראש ממשלה כזה, באתר הארץ, 8 במאי 2015 לבני: "מדינה ערבית מהים לירדן מפחידה יותר מציבור ערבי בקלפי", באתר מעריב אונליין, 19 במרץ 2015 הראיון המלא, באתר גלי צה"ל, 19 במרץ 2015 הרצוג: "אני לא מוכן לנקות אחרי נתניהו, נשב באופוזיציה", באתר מעריב השבוע, 19 במרץ 2015 הרצוג: "ייתכן שבחודשים הקרובים נלך שוב לבחירות", באתר nana10‏, 16 במאי 2015 רותה קופפר, מה חושב ג'ון סטיוארט על ניצחונו של נתניהו, באתר הארץ, 19 במרץ 2015 דליה קרפל, עוזי אורנן עדיין לא ויתר על חלום הלאום הישראלי, באתר הארץ, 21 במאי 2015 זאב קם, דוד התינוק שנשרף למוות: 'מה עשה למתנחלים?', באתר nrg‏, 1 באוגוסט 2015 דנה ירקצי וגלי גינת‏, אלפים מחו בתל אביב נגד הדקירה במצעד; השרים ספגו שריקות בוז, באתר וואלה, 2 באוגוסט 2015 ח"כ טיבי בכנסת: "אלה לא עשבים שוטים, לשורפי הפלסטינים יש גב פוליטי", באתר nana10‏, 4 באוגוסט 2015 גם נתניהו יודע שאם הערבים נעים בכמויות אל הקלפי - רק ליברמן חזק יעצור אותם!, סטטוס של אביגדור ליברמן בדף פייסבוק שלו Republicans Dismiss Netanyahu’s Anti-Arab Remarks As ‘Election Rhetoric’, באתר "thinkprogress",‏ 22 במרץ 2015 (באנגלית) עידן אבוהב, נתניהו לא היה צריך להתנצל בפני ערביי ישראל, באתר nrg‏, 25 במרץ 2015 A Quick Note on Netanyahu and Israel’s Arab Citizens, באתר "nationalreview"‏, 18 במרץ 2015 (באנגלית) Netanyahu's target wasn’t Israeli Arabs, but foreign-funded NGOs, באתר ג'רוזלם פוסט, 28 במאי 2015 (באנגלית) בועז ביסמוט, נתניהו כבר התנצל; מה עוד רוצים ממנו בבית הלבן?, באתר ישראל היום, 24 במרץ 2015 דרור אידר, אז מי פה הגזען?, באתר ישראל היום, 22 במרץ 2015 רותה קופפר, המגיש האמריקאי ביל מאהר גונן על אמירתו של נתניהו כלפי הבוחרים הערבים, באתר הארץ, 22 במרץ 2015 Bill Maher Defends Netanyahu's Racist Campaigning, Floats Stripping Arabs of Votes, באתר alternet.org‏, 23 במרץ 2015 (באנגלית) חזקי עזרא, ליברמן לנתניהו: בטל הפגישה עם איימן עודה, באתר ערוץ 7, 21 במאי 2015 דפנה ליאל, ‏ביטן: "מעדיף שהערבים לא יגיעו לקלפי", באתר ‏מאקו‏, 10 בדצמבר 2016 שלום ירושלמי, איך מסע ההישרדות של נתניהו הסתיים בניצחון?, באתר nrg‏, 20 במרץ 2015 תומר פרסיקו, פוסט-בחירות: המפתח להבנת נסיקתו של נתניהו בימים האחרונים של מערכת הבחירות, בבלוג "לולאת האל", 19 במרץ 2015 בן כספית, ‏הצונאמי: נתניהו העיר את כל השדים ותרגם אותם לפתקי הצבעה, באתר מעריב אונליין, 22 במרץ 2015 ירון לונדון, מי מסתתר מאחורי הקוסם, מדור "דעות אחרונות", ידיעות אחרונות, עמ' 32, 25 במאי 2015 דוד לביא, אומת ״זגורי אימפריה״ לעולם לא תמליך עליה את מפלגת העבודה, באתר הארץ, 13 במאי 2015 ישי פרידמן, יחימוביץ': השמאל מפלה, שבטי ומנותק, באתר מידה, 27 במאי 2015. עדו בן פורת, "הפסדנו בבחירות בגלל התנשאות השמאל", באתר ערוץ 7, 28 במאי 2015 יובל אביבי,פרופ' גד יאיר מסביר למה דווקא לישראלי הפיוז קופץ בקלות, באתר גלובס, 21 באפריל 2015 עמית סגל, ‏כל האמת על "הערבים נעים בכמויות", באתר ‏מאקו‏, 25 בינואר 2016 עמית סגל, ‏מיוחד: כך ניצח נתניהו את הבחירות, באתר ‏מאקו‏, 25 בינואר 2016 פוראת נסאר, ‏משתתפי מפגש ההתנצלות עם נתניהו: "זה מאחורינו", באתר ‏מאקו‏, 23 במרץ 2015 שלומי אלדר, אחרי התנצלות נתניהו בפני ערביי ישראל: האם הוא יפעל למען שוויון?, באתר אל-מוניטור, 25 במרץ 2015 עמית סגל, "נתניהו: "מצטער על שפגעתי בערביי ישראל"",באתר mako‏, 23 במרץ 2015 יהונתן ליס, ג'קי חורי, נתניהו הביע צער בפני ערביי ישראל: "אני יודע שהדברים שאמרתי פגעו", באתר הארץ, 23 במרץ 2015 Netanyahu Apologizes; White House Is Unmoved, באתר הניו יורק טיימס, 23 במרץ 2015 (באנגלית) Israel's Netanyahu Apologizes For Remarks On Arab Voters, באתר NPR,‏ 23 במרץ 2015 (באנגלית) Netanyahu apologizes to Israeli Arabs for comment widely criticized as racist, באתר וושינגטון פוסט, 23 במרץ 2015 (באנגלית) Netanyahu apologizes to Arab Israelis for Election Day remarks, באתר ג'רוזלם פוסט, 23 במרץ 2015 (באנגלית) צילום המפגש, באתר פייסבוק, 23 במרץ 2015 איתמר ב"ז, סגור, מתוסרט ומבוים בקפידה, באתר העין השביעית, 24 במרץ 2015 ברק רביד, פרשנות || ההתנצלות לא מספיקה, נתניהו ייבחן במעשיו למען ערביי ישראל בקדנציה הקרובה, באתר הארץ, 24 במרץ 2015 ג'קי חורי, ועד ראשי הרשויות הערביות: דחינו בקשה למפגש עם נתניהו, התנצלותו אינה מספיקה, באתר הארץ, 25 במרץ 2015 פוראת נסאר, ‏גורמים ברשימה המשותפת: "רה"מ התנצל בפני ערבים מהליכוד", באתר ‏מאקו‏, 23 במרץ 2015 אריק בנדר, דנה סומברג, ‏נתניהו ואיימן עודה נפגשו - דנו במצבם של ערביי ישראל, באתר מעריב אונליין, 21 במאי 2015 ברק רביד, נתניהו משיב לאובמה: ישראל לא מושלמת אבל לא נופלת מהדמוקרטיות הגדולות בעולם, באתר הארץ, 28 במאי 2015 אמיר תיבון‏, נתניהו: "הניסיון לפגוע בישראל פוליטית יהרוס את פיפ"א", באתר וואלה, 29 במאי 2015 רויטל בלומנפלד‏, שרה נתניהו בבית ספר בלוד: "הייתה אי-הבנה, פנינו לשלום", באתר וואלה, 4 ביוני 2015 אמיר תיבון‏, נתניהו על "הערבים הנעים לקלפיות": "התבטאות מוטעית", באתר וואלה, 11 בנובמבר 2015 ברק רביד, נתניהו: סוגיית ירושלים והר הבית בלתי פתירה, באתר הארץ, 10 בנובמבר 2015 ברק רביד, נתניהו בסרטון התנצלות לערביי ישראל: "שגשגו בהמוניכם", באתר הארץ, 25 ביולי 2016 רן רימון, המצביעים הערבים ינועו בכמויות אל הקלפי להצביע מחל? | סיכום חדשות היום, באתר ynet, 13 בינואר 2021 אלי לוי, נתניהו ביקר בנצרת: עימותים בין מפגינים לשוטרים – 19 נעצרו, באתר חדשות 13, 13 בינואר 2021 בנימין נתניהו, ביבי, סיפור חיי, ספרי שיבולת 2022, עמ' 489 - 490 אנשיל פפר, פרשנות || השמרנים הבריטים מזהירים מסקוטים הנעים בכמויות אדירות לקלפי, באתר הארץ, 8 באפריל 2015 ניר ברזילי, הסקוטים נוהרים לקלפיות: אירופה חוזרת לשורשים הלאומניים, באתר מעריב השבוע, 5 במאי 2015 יאסר עוקבי, ‏המנצח בבחירות לראשות ערד סימס: "המוני חסידי גור בקלפיות", באתר מעריב אונליין, 2 ביוני 2015 רפאל לוי, "הערבים ינהרו לקלפיות", באתר ערוץ 7, 15 ביוני 2015 ציוץ של בצלאל סמוטריץ' ברשת החברתית טוויטר אורן שטרנברג, צפו: ליברמן תקף: "החרדים נוהרים לקלפיות", גפני הגיב: "אנטישמי", באתר אייס, 23 במרץ 2021 אגדת הכדורגל פירלו מחזיר מלחמה לדל פיירו: "תמשיכו לכתוב לי", באתר מעריב אונליין, 27 בפברואר 2019 ציוץ של איימן עודה ברשת החברתית אקס (טוויטר), 14 במרץ 2019